Izjava za javnost inicijative Dosta je ratova!

Ovim putem obavještavamo medije i širu javnost da političke elite (predstavnice i predstavnici vlasti u RH) nisu u stanju preuzeti odgovornost za političke odluke koje donose.

U ime inicijative Dosta je ratova! 5. ožujka 2003. uputili smo svim saborskim zastupnicima i zastupnicama te članovima i članicama Vlade RH «Izjavu o preuzimanju pune odgovornosti za političke odluke». Tražili smo, u konkretnom slučaju odnosa hrvatske vlasti prema iračkoj krizi, da svako od njih ponaosob potpiše Izjavu i preuzme osobnu odgovornost za sudjelovanje u davanju potpore ratu protiv Iraka, a kojem se ratu dvije trećine građana RH protivi.
Rok za potpisivanje te Izjave bio je 15. ožujka 2003. godine. 
Do tog roka, pa ni do danas, nismo primili niti jednu potpisanu izjavu. 
Ako to nije znak bezobraznog ignoriranja demokratske javnosti, iz toga može slijediti samo jedno: 
osobe koje pasivno ili aktivno, na poziciji i u opoziciji, 
odlučuju u institucijama vlasti u RH 
nisu spremne preuzeti nikakvu odgovornost 
za odluke koje donose, što dovodi u pitanje njihovu 
mjerodavnost u obnašanju dužnosti na kojima se nalaze.

Vlada je odlučila podržati ratna nastojanja, a odluku o ovom važnom pitanju donijela je bez prethodne saborske rasprave. Sami/e saborski zastupnici i zastupnice saborsku raspravu o ovom pitanju nisu niti zahtijevali/e. Takvim svojim činom pokušali/e su «oprati ruke» od te odluke, no zapravo su joj dali/e svoju prešutnu podršku. Neki/e od njih su pak, svojim istupima u medijima otvoreno podržali/e napad na Irak. 
Međutim, izjavu o punoj odgovornosti za donesene političke odluke, ponavljamo, nije potpisao nitko!
Pitanje preuzimanja odgovornosti za političke odluke ne vezujemo isključivo uz zaključke i odluke Vijeća sigurnosti UN-a o mogućem napadu na Irak. S odobrenjem Vijeća sigurnosti ili bez njega, napad će prouzročiti civilne žrtve i znatne štete na civilnim ciljevima, što se protivi međunarodnom pravu i međunarodnim konvencijama. Oni koji ratnoj opciji pruže podršku moraju u svakom slučaju preuzeti i odgovornost.
Smatramo da su pripadnici i pripadnice političke elite izbjegavanjem odgovornosti za svoje odluke i posljedice tih odluka dali jasnu izjavu javnosti - da njihove odluke gube svaki legitimitet.

U Zagrebu, 15. 3. 2003.

Inicijativa Dosta je ratova!

Tekst Izjave ovjerene pečatom Sabora i Vlade RH šaljemo Vam u prilogu.